### 9.      Beslutning om nedlæggelse af den østlige ende af [adresse] (Øen) som gågade

**Åbent**

Sagsnr.: 326-2015-52895       J.nr.: 05.13.00           Dokumentnr.:
326-2017-4600

**Sagstype**

Beslutning.

**Resume og sagens baggrund**

På baggrund af en henvendelse fra Kalundborg Handelsstandsforening
vedtog udvalget den 5. november 2015 at nedlægge den østlige del af [adresse]
(Øen) som gågade og tillade kørsel og parkering. Udvalget vedtog endvidere, at
ordningen skulle evalueres efter et år. Skiltning og P-båse blev etableret i
januar 2016, og sagen fremsendes hermed til udvalgets beslutning om, hvorvidt
ordningen skal gøres permanent.

**Indstillinger**

Chefen for Vej, Ejendom og Affald indstiller, at åbningen af
den østlige del af [adresse] (Øen) for kørsel og parkering gøres permanent.

**Behandling**

Teknik- og Miljøudvalget.

**Sagsfremstilling**

Sagen har været sendt til høring hos Kalundborg
Handelsstandsforening samt de nærmeste beboere mod Øen med henblik på at få
deres oplevelser af de trafikale ændringer. Ved fristens udløb den 20. januar
2017 har vi kun modtaget høringssvar fra Kalundborg Handelsstandsforening, der
blandt andet fremkommer med følgende:

*"Efter foreningens opfattelse har dette været en
positiv oplevelse, hvilket bakkes op af vore medlemmer, udsagn fra øvrige
butikker i området samt en lang række handlende, som vi har været i dialog med
i perioden siden forsøgets start."*

Høringssvaret fra Kalundborg Handelsstandsforening er
vedhæftet som Bilag 1.

Baggrunden for henvendelsen fra Kalundborg
Handelsstandsforening i november 2015 blev begrundet med at:

*"Der er en stigende tendens til uudnyttede
butikskvadratmetre i [adresse], og at denne udvikling ikke forventes at ville
ændre sig fremover.*

*En reducering af gågadearealet som foreslået forventes at
gøre gågaden mere attraktiv og levende. Derudover vil muligheden for kørsel og
parkering på Øen give lettere adgang for kunder og leverandører til butikkerne."*

I forbindelse med den trafikale ændring på Øen har det vist
sig nødvendigt at opstille bænke og blomsterkummer i den sydlige side for at
forhindre parkering, da denne ulovlige parkering blev foretaget på
fortovsarealet, og i øvrigt var til stor gene for den øvrige trafik på Øen.

**Økonomiske konsekvenser**

Hvis ordningen gøres permanent, vil det ikke være forbundet
med udgifter, idet den nødvendige skiltning og afmærkning blev etableret i
forbindelse med udvalgets beslutning den 5. november 2015. Hvis udvalget
beslutter at tilbageføre området til gågade i lighed med tidligere, skal der
opstilles nye skilte. Udgifter vil være begrænset, og anslås til under 5.000
kr.

**Bilag**

|  |  |
| --- | --- |
| Bilag 1 - Høringssvar fra Kalundborg Handelsstandsforening | [adresse] |